Почетком априла 1944, јединице Шесте личке дивизије су прикупљене у ширем рејону Дрвара са циљем затварања правца од Срба и Босанског Петровца и непосредног обезбеђења Врховног штаба НОВ и ПОЈ. У то време у бригаду је ступило око 150 совјетских заробљеника, који су претходно побегли из немачких јединица и од њих је био формиран „Руски батаљон”, који је био укључен у састав Прве личке бригаде, као њен Пети батаљон. Приликом немачког ваздушног десанта на Дрвар, 25. маја 1944, Трећа личка бригада се са положаја код Трубара и Ресановаца пребацила ка Дрвару, где је заједно са Пратећим батаљоном Врховног штаба, Првим батаљоном Прве личке бригаде и Првим батаљоном Треће далматинске бригаде водила веома оштре борбе против немачких падобранаца и онемогућила их у намери да ликвидирају Врховни штаб НОВ и ПОЈ. За успехе постигнуте у овим борбама, Трећа личка бригада је 25. маја 1974. приликом обележавања тридесете годишњице десанта на Дрвар одликована Орденом народног хероја.